<classify> FAMILIA ya mfanyabiashara maarufu nchini, Mohammed Dewji MO imetangaza dau nono la Sh bilioni 1 kwa yeyote ambaye atafanikisha kupatikana kwa mfanyabiashara huyo.Akizungumza na waandishi jana kwa niaba ya familia, mfanyabiashara Azim Dewji alisema wameamua kutangaza dau hilo nono ili kuongeza nguvu ya utafutaji na kuhakikisha Mo anapatikana akiwa salama.Familia tunaahidi mtoa taarifa pamoja na taarifa zitabaki kuwa siri kubwa baina yake na familia, kwa yeyote atakayetoa taarifa muhimu zitakazopelekea kupatikana kijana wetu, alisema Azim.Kwa yeyote mwenye taarifa awasiliane nao kupitia kwa Murtaza Dewji kwa namba 0755 030014 au 0717 208478 au barua pepe alisema. Alisema kama familia wanashukuru serikali na taasisi zake kwa jitihada kubwa wanazofanya, kuhakikisha kwamba mtoto wao anapatikana.Tunashukuru pia vyombo vya habari kwa kulichukulia jambo hili kwa uzito mkubwa, tunashukuru taasisi za dini na zisizo za kidini na kila mmoja wetu kwa maombi na kutufariji katika kipindi hiki kigumu familia inachopitia.Siku sita bila ya MO Wakati jana familia ilitangaza dau hilo nono, zimetimia siku sita leo tangu mfanyabiashara huyo atekwe alfajiri wa Oktoba 11, mwaka huu katika Hoteli ya Kitalii ya Colloseum ambako alikwenda kwa ajili ya kufanya mazoezi.Kwa mujibu wa jarida maarufu la masuala ya fedha la Forbes, Mo mwenye miaka 43, anakisiwa kuwa na utajiri wa dola bilioni 1.5, kiasi kinachomfanya kuwa tajiri namba moja Afrika Mashariki na tajiri mwenye umri mdogo zaidi Afrika nzima.Alinunua viwanda vya nguo na mafuta vilivyokuwa vinamilikiwa na Serikali na kuvifanya viwe na faida zaidi kwa kutumia mtindo wa kisasa wa menejimenti, lilisema jarida hilo katika ripoti yake.Mohammed Dewji ni Ofisa Mtendaji Mkuu wa Kampuni ya METL iliyoanzishwa na baba yake miaka ya 1970. METL ina viwanda vya kutengeneza nguo na bidhaa nyingine za matumizi ya binadamu vikiwamo vyakula, sabuni na vinywaji. Pia inaingiza mapato yanayozidi Dola milioni 1.4 za Marekani Sh trilioni 2.5 kwa mwaka.Kwa mujibu wa tovuti yake, METL inaendesha shughuli za uagizaji na usafirishaji bidhaa kutoka na kwenda nje, uzalishaji unaohusisha nguo, vinywaji na vyakula, usagaji nafaka, nishati na petroli na utengenezaji baiskeli. Pia inahusika na huduma za simu, fedha, kilimo na pia ina kitengo cha kontena kwenye Bandari ya Dar es Salaam.METL ina shughuli zake katika nchi zaidi ya 10 barani Afrika na ina malengo ya kujipanua zaidi katika maeneo zaidi. Nchi hizo ni Tanzania, Kenya, Zambia, Malawi, Msumbiji , Rwanda na Jamhuri ya Kidemokrasi ya Congo DRC.Dewji ni Mtanzania pekee aliyesaini mkataba mwaka 2016 wa kutoa kwa wahitaji nusu ya mali yake. Mo Dewji Foundation ndio asasi ambayo aliianzisha ili kutekeleza nia yake hiyo na kazi yake kubwa ni kusaidia watanzania wasiojiweza kwa upande wa afya, elimu na maendeleo jamii.Mbali na biashara na shughuli za jamii, Mo Dewji amewahi kuwa Mbunge wa Singida Mjini kupitia Chama Cha Mapinduzi CCM kati ya mwaka 2005 hadi 2015, na sasa ni mwekezaji mkuu kwenye Klabu ya Soka ya Simba ya jijini Dar es Salaam.Haijafahamika ni akina nani wamehusika na uhalifu huo licha ya Jeshi la Polisi kupitia kwa Kamanda wa Kanda Maalumu ya Dar es Salaam, Lazaro Mambosasa kusema kulikuwa na wazungu wawili walioshiriki.26 washikiliwa na Polisi Mambosasa alisema kuwa bado operesheni ya kumsaka Mo, inaendelea na kwamba watu mbalimbali bado wanahojiwa na kwamba hadi juzi watu 26 walikuwa wamekamatwa kwa ajili ya uchunguzi wa jambo hilo, akiwemo Msemaji wa Simba, Haji Manara na Mmiliki wa Kituo cha Mafuta cha State Oil, Nilesh Suchack. Hata hivyo, tayari Mambosasa ameweka wazi kuwa Manara anashikiliwa kutokana na kusambaza taarifa za tukio hilo la kutekwa kwa Mo kwenye mitandao kwa madai ya kutumwa na familia, wakati familia haijamtuma.  <topic>: KITAIFA 